«Союз-Сэрмакъым» пашэхэр ехъуэж
Къэбэрдей-Балъкъэрым футболымкIэ и щIымахуэ чемпионатым бжьыпэр щызыIыгъым аргуэру зихъуэжащ. Иджы пашэныгъэр и закъуэу иубыдащ республикэм и гъэмахуэ чемпион Бахъсэн и «Автозапчасть»-м.
Тхьэмахуэ ипэкIэ зэхэта джэгугъуэм «Союз-Сэрмакъым» Налшык дэт школ №31-м и футболистхэр хигъащIэри, бжьыпэр яIэщIигъэкIащ. Мис аргуэру абы фIигъэкIуэда очкоитIым «Спартак-Налшыкым» и щIалэгъуалэ гупыр «Автозапчасть»-м къыкIэригъэхуащ. «Союз-Сэрмакъым» мыгъэрей зэхьэзэхуэм курыт зэфIэкI къыщигъэлъагъуэу арами, къызэрыщIэкIымкIэ, пашэхэр зэрыхуейм хуэдэу ехъуэж.
Бжьыпэр зыIыгъхэм гъунэгъу къахуэхъуащ «Спарта-Малка»-р. Абы и гъуащхьэхъумэхэр хуабжьу лъэрызехьэщ икIи зэхьэзэхуэр зэрыщIидзэрэ топищ къыдрагъэгъэкIауэ аращ. Пашэхэм я гъуэр хуэдитIкIэ нэхъыбэрэ хагъэщIащ.
Къэбэрдей-Балъкъэрым и мыгъэрей щIымахуэ чемпионатым джэгугъуэ блэкIам хьэлэмэт къыщыхъуащ. Турнир таблицэм еханэ увыпIэр щызыIыгъым къыщыщIэдзауэ иужь къитхэм ящыщу текIуэныгъэр зыIэрызыгъэхьэфар зы командэ закъуэщ. АрщхьэкIэ ар зыхузэфIэкIа Къэхъун и «Керт»-р иджыри «щыхупIэм» къыщхьэщыкIыпакъым.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и щIымахуэ чемпионатым и зи чэзу джэгугъуэм кърикIуа бжыгъэхэм. Мис ахэр: «Шагъдий» (Зеикъуэ) — «ЛогоВАЗ» (Бабугент) — 1:1, «Спарта-Малка» (Налшык) — «Астемыр» (Налшык) — 1:0, «Школ №31-ГорИС-179» (Налшык) — «Мурбек» (Налшык) — 1:0, «Велес» (Къэрэгъэш) — «КъБКъМУ» (Налшык) — 0:3, «Автозапчасть» (Бахъсэн) — «Спартак-Налшык-н» (Налшык) — 2:1, «Союз-Сэрмакъ» (Налшык) — «Спартак-Налшык-д» (Налшык) — 0:0, «Ансар» (Налшык) — «Керт» (Къэхъун) — 0:2.
Хьэтау Ислъам.
